Landdros in hof oor omkoopgeld | Maroela Media
'n Landdros van Gauteng wat glo omkoopgeld aanvaar het om te keer dat 'n getuie in die Radovan Krejcir-saak nie uitgelewer word nie, het in die Johannesburg-landdroshof verskyn, het The Times Vrydag berig.
Landdros Johannes Kgomo het Donderdag in die hof verskyn op twee aanklagte van korrupsie. Volgens die klagstaat is Kgomo tydens 'n lokval op heterdaad betrap waar hy R150 000 se omkoopgeld aanvaar het. Kgomo se regsverteenwoordiger het gesê sy kliënt gaan onskuldig pleit. Hy is uit op borgtog van R30 000.
Die omkoopgeld is glo gebruik om 'n ander landdros te oortuig om Paul Mthabela, 'n voortvlugtige van Botswana, se uitleweringsaak te laat "verdwyn". Mthabela is 'n staatsgetuie in die saak teen Krejcir en vyf ander wat aangekla word van ontvoering, aanranding, poging tot moord en dwelmhandel.
Ondanks 'n aanvanklike betaling is Mthabela se uitlewering in 2013 goedgekeur. Hy is later op borgtog vrygelaat hangende sy appèl. Kgomo het glo later R150 000 geëis om die landdros wat die uitleweringsaak hanteer het, te oortuig om 'n "hersiene verslag" in te dien.
Mthabela het glo die polisie se misdaadintelligensie-eenheid genader waarna Kgomo tydens 'n lokval in hegtenis geneem is. Hy is glo geskors hangende die uitkoms van sy saak.
Wys jou maar net. Niemand kan vertrou word nie. Jy is aan ander se genade uitgelewer. Daar sal wragtig ook alles vir geld gedoen word. (Al het jy hoe baie).
Geld wat stom is – die regter se brein het verkeerd geregistreer en die hele regstelsel onder verdenking geplaas. Is regters werklik lief vir die beroep of is hulle geldgierig.
Tragies, die prys van 'n landdros is R30000, om so 'n pos te kan kry moet jy LLB swot (Slaag), 'n Staatsaanklaer word en dan eers Landdros………
Dit laat mens nogals dink hoeveel oomkoop geld het die persoon ontvang tot op datum, watse waardes kweek mense wat omkoopgeld aanvaar, sies man.
Daar is werklik nie meer een regeringsinstansie waar daar nie bedrog en korrupsie gepleeg word nie SIES ANC!